บลจ.กสิกรไทย ออก 4 กองทุนดูดเงิน 9,000 ล้าน
บลจ.กสิกรไทย ปั๊มยอดกองทุนตราสารหนี้ ออก 4 กอง ทั้งเกาหลีใต้และไทย รวม 9,000 ล้านบาท จ่ายผลตอบแทน 0.9-1.9%
8 ก.พ. 2553

บลจ.กสิกรไทย ปั๊มยอดกองทุนตราสารหนี้ ออก 4 กอง ทั้งเกาหลีใต้และไทย รวม 9,000 ล้านบาท จ่ายผลตอบแทน 0.9-1.9%
นางสาวยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า บลจ.กสิกรไทย เตรียมเสนอขายกองทุนตราสารหนี้ ทั้งตราสารหนี้เกาหลีใต้และตราสารหนี้ในประเทศ จำนวน 4 กองทุน มูลค่าโครงการรวมประมาณ 9,000 ล้านบาท 
กองทุนเปิดเค พันธบัตรเกาหลี ที่เน้นลงทุนในพันธบัตรรัฐบาลประเทศเกาหลีใต้ จะเสนอขาย 2 กองทุน คือ กองทุนเปิดเค พันธบัตรเกาหลี 3 เดือน เจ (KKG3MJ) มูลค่า 3,000 ล้านบาท ระยะเวลาลงทุนประมาณ 3 เดือน ประมาณการอัตราผลตอบแทนหลังหักค่าใช้จายที่ 1.1% ต่อปี และกองทุนเปิดเค พันธบัตรเกาหลี 1 ปี บีจี (KKG1YBG) มูลค่า 2,000 ล้านบาท ระยะเวลาลงทุนประมาณ 1 ปี ผลตอบแทนหลังหักค่าใช้จ่ายกองทุนประมาณ 1.9% ต่อปี 
ขณะที่กองทุนตราสารหนี้ในประเทศอีก 2 กองทุน มูลค่าโครงการกองทุนละ 2,000 ล้านบาท คือ กองทุนเปิดเค ตราสารหนี้ 3 เดือน ซี (KFI3MC) และ กองทุนเปิดเค ตราสารหนี้ 6 เดือน เอฟ (KFI6MF) โดยทั้ง 2 กองทุนดังกล่าว เน้นลงทุนในพันธบัตรรัฐบาลไทยเป็นหลัก ประมาณการผลตอบแทนหลังหักค่าใช้จ่ายกองทุน ที่ 0.9% และ 1% ตามลำดับ
“หลังจากกองทุนเปิดเค พันธบัตรเกาหลีที่เปิดขายในสัปดาห์ที่ผ่านมา ได้รับการตอบรับที่ดีจนสามารถปิดการขายได้เต็มจำนวนทุกกองทุน โดยเฉพาะ กองทุนเปิดเค พันธบัตรเกาหลีอายุ 3 เดือน ที่ผู้ลงทุนให้ความสนใจอย่างท่วมท้น จนต้องปิดการขายตั้งแต่วันแรก” นางสาวยุพาวดี กล่าว